text: Danske fly bomber Libyen
  23 marts 2011 kl. 16.22
  Danske F-16-fly fra Skrydstrup har i løbet af det seneste døgn ramt mål i Libyen med såkaldte præcisionsbomber, der ofte bruges til at ødelægge landingsbaner og kampvogne samt shelters, der opbevarer kampfly.
  Præcisionsbomber kan ramme mål med en fejlmargin på blot en halv meter, oplyser major Lars Cramer-Larsen fra Forsvarsakademiet.
  Flyene har siden søndag fløjet i alt 12 missioner. I løbet af det seneste døgn har de danske F-16 fly for første gang kastet præcisionsbomber på mål i Libyen.
   
  Af hensyn til koalitionspartnerne og egne folk, kan forsvaret ikke specificere oplysningerne nærmere. Forsvaret vil ikke forbinde ramte mål med navngivne nationer og personer.
   
  Forsvaret siger, at missionerne forløber som planlagt og den danske styrke i Sigonella har det godt.
  